b'\n_START_ARTICLE_\nAleksandras \xc5\xa0liaupa\n_START_SECTION_\nBiografija\n_START_PARAGRAPH_\n1944\xe2\x80\x931951 mok\xc4\x97si \xc5\xbdagar\xc4\x97s vidurin\xc4\x97je mokykloje (gimnazijoje). 1956 m. baig\xc4\x97 Vilniaus universitet\xc4\x85 ir gavo in\xc5\xbeinieriaus \xe2\x80\x93 geologo diplom\xc4\x85. 1966\xe2\x80\x931969 m. mok\xc4\x97si Geologijos instituto aspirant\xc5\xabroje ir apgyn\xc4\x97 moksl\xc5\xb3 kandidato disertacij\xc4\x85 \xe2\x80\x9ePiet\xc5\xb3 Pabaltijo strukt\xc5\xabriniai morfometriniai tyrimai nafting\xc5\xb3 strukt\xc5\xabr\xc5\xb3 paie\xc5\xa1kose\xe2\x80\x9c._NEWLINE_1956\xe2\x80\x931957 m. Vakar\xc5\xb3 Sibiro geologin\xc4\x97s valdybos geologu ir partijos vir\xc5\xa1ininkas. 1958\xe2\x80\x931966 m. Lietuvos TSR Geologijos valdybos geologas, b\xc5\xabrio bei partijos vir\xc5\xa1ininkas, ekspedicijos vyriausiasis geologas. Pagrindin\xc4\x97 darbo sritis tais laikotarpiais buvo vidutinio ir stambaus mastelio geologin\xc4\x97 nuotrauka. 1969\xe2\x80\x931971 m. Geologijos instituto vyresnysis mokslinis bendradarbis. 1971 m. sugr\xc4\xaf\xc5\xbeo \xc4\xaf Geologijos valdyb\xc4\x85 stambaus mastelio geonuotraukin\xc4\x97s partijos vir\xc5\xa1ininku. Nuo 1981 m. iki i\xc5\xa1\xc4\x97jimo \xc4\xaf pensij\xc4\x85, v\xc4\x97l dirbo Geologijos institute vyresniojo bei vedan\xc4\x8diojo mokslinio bendradarbio, sektoriaus bei skyriaus vadovo pareigose. Pagrindin\xc4\x97s geologini\xc5\xb3 tyrim\xc5\xb3 kryptys: neotektonika, strukt\xc5\xabrin\xc4\x97 geologija bei geomorfologija, ekogeologija._NEWLINE_U\xc5\xbe TSRS Pabaltijo regiono kompleksinius geologinius tyrimus ir suvestini\xc5\xb3 geologini\xc5\xb3 \xc5\xbeem\xc4\x97lapi\xc5\xb3 sudarym\xc4\x85 1984 m. kartu su kitais gavo TSRS Valstybin\xc4\x99 mokslo ir technikos premij\xc4\x85.'